## La Generalitat destinarà al col·lectiu de jóvens la mitat de les vivendes del carrer Santa Cruz de Tenerife de Castelló de la Plana

*** L’objectiu és facilitar l’accés a la vivenda per a afavorir l’emancipació residencial i la integració
* La resta de vivendes es reserven a col·lectius famílies monoparentals i nombroses, majors de 60 anys, persones amb diversitat funcional o víctimes de violència sobre la dona**

El [Diari Oficial de la Generalitat Valenciana](https://dogv.gva.es/va/resultat-dogv?signatura=2024/11958) (DOGV) ha publicat una resolució per la qual la Vicepresidència i Conselleria de Servicis Socials, Igualtat i Vivenda reserva les 36 vivendes de l’edifici del carrer Santa Cruz de Tenerife de Castelló de la Plana a col·lectius vulnerables. Donades les dificultats que tenen els jóvens menors de 35 anys per a accedir a una vivenda, la Generalitat destinarà a este col·lectiu el 50 % dels immobles, un total de 18.

La resta de vivendes de l’edifici es reserven a majors de 60 anys, persones amb diversitat funcional, famílies nombroses o víctimes de violència sobre la dona. Totes les vivendes es destinaran a lloguer assequible.

Per a dur-ho a terme, la Vicepresidència, a través de l’Entitat Valenciana d’Habitatge i Sòl (EVha), ha elaborat una resolució d’adjudicació d’excepcionalitat d’estes vivendes amb la finalitat de fomentar una major heterogeneïtat social en l’edifici, prioritzant l’adjudicació als col·lectius més necessitats.

Segons dades de l’Observatori d’Emancipació d’Espanya del primer semestre de 2023, l’esforç econòmic que hauria d’assumir una persona jove per a sufragar l’import del lloguer mitjà a Espanya és del 93,9 % del seu salari. A més, tindre un treball, en la majoria dels casos, tampoc és suficient per a accedir a una vivenda, perquè en general es produïx un sobreendeutament que deixa els jóvens en situació de pobresa o risc d’exclusió.

Davant esta situació, la Vicepresidència ha decidit oferir una resposta immediata mitjançant l’ampliació de l’oferta de vivenda destinada a este grup, prioritzant els jóvens amb ingressos derivats del treball.

De la mateixa manera, esta resolució també reserva cinc vivendes a famílies monoparentals, quatre a famílies nombroses i altres quatre a unitats de convivència que integren persones víctimes de violència sobre la dona. Cal destacar que fins a un màxim del 25 % d’estes vivendes es podran oferir al Comissionat per a la Lluita contra la Violència sobre la Dona, dins d’un conveni de col·laboració entre la Vicepresidència i l’EVha per a facilitar l’accés a dones en situació de violència de gènere.

En esta adjudicació també es prioritzarà les unitats amb persones amb discapacitat superior al 33 %, a les quals es reservaran dos vivendes i altres dos a persones majors de 60 anys. Amb això es pretén evitar la segregació d’este col·lectiu i fomentar l’aportació dels seus coneixements i experiència al conjunt de la societat, com a mecanisme de suport generacional i d’integració de les persones majors en tots els àmbits de la vida social. Finalment, la vivenda restant no tindrà una reserva específica.

**Requisits**

Per a accedir a estes vivendes, les unitats de convivència han d’estar inscrites en el Registre de demandants de vivenda de la Comunitat i complir els requisits per a ser adjudicataris. A més, les famílies adjudicatàries han de justificar uns ingressos mínims suficients que garantisquen el pagament del lloguer, sense bonificar, més els gastos de comunitat de la vivenda, que no superen el 25 % dels seus ingressos. Estos emoluments hauran de provindre de les rendes del treball, excepte les víctimes de violència sobre la dona, majors de 60 anys i persones amb discapacitat.

Les vivendes que s’oferixen tindran una superfície que oscil·larà entre els 45 i els 81 metres, amb un i dos dormitoris, i unes rendes (inclosos gastos comunitaris) que aniran dels 346 euros fins als 623 euros.

L’adjudicació de les vivendes es realitzarà a través de l’EVha. Els criteris de baremació són els establits en el capítol III del Decret 106/2021, de 6 d’agost, del Consell, pel qual es regula el procediment d’adjudicació de vivendes, el règim de cessió i adjudicació de vivendes protegides de promoció pública i les vivendes del patrimoni públic de vivenda de la Generalitat.

Fecha: 26/11/2024